同王稚川晏叔原飯寂照房
作者：黄庭堅
朝代：宋

paragraphs: 高人住寶坊，重客款齋房。
市聲猶在耳，靜虛生白光。
幽子遺淡墨，窗間見瀟湘。
蒹葭落鳬雁，秋色媚橫塘。
博山沈水煙，淡與人意長。
自携鷹爪芽，來試魚眼湯。
寒浴得溫湢，體浄意凱康。
盤餐取近市，厭飫謝羶羊。
裂餠羞豚膾，包魚芰荷香。
平生所懷人，忽言共榻牀。
常恐風雨散，千里鬰相望。
斯游豈易得，淵對妙濠梁。
雅雅王稚川，易親復難忘。
晏子與人交，風義盛激昂。
兩公盛才力，宮錦麗文章。
鄙夫得秀句，成誦更懷藏。